62022TJ0209_RES
Byla T‑209/22
Shahla Makhlouf
prieš
Europos Sąjungos Tarybą
2024 m. liepos 17 d. Bendrojo Teismo (devintoji išplėstinė kolegija) sprendimas
„Bendra užsienio ir saugumo politika – Ribojamosios priemonės, atsižvelgiant į padėtį Sirijoje – Lėšų ir ekonominių išteklių įšaldymas – Leidimo atvykti į valstybių narių teritoriją apribojimai – Asmenų, subjektų ir organizacijų, kuriems taikomas lėšų ir ekonominių išteklių įšaldymas arba leidimo atvykti į valstybių narių teritoriją apribojimai, sąrašas – Ieškovo pavardės įtraukimas į sąrašą ir palikimas jame – Asmens, kuriam jau taikomos ribojamosios priemonės, įpėdinis – Teisė į gynybą – Vertinimo klaida – Deliktinė atsakomybė“
Teismo procesas – Sprendimas arba reglamentas, kuriuo vykstant procesui pakeistas ginčijamas aktas – Prašymas patikslinti ieškinį – Sąlygos
(Bendrojo Teismo procedūros reglamento 86 straipsnio 1 dalis)
(žr. 25, 29 punktus)
Europos Sąjunga – Teisminė institucijų aktų teisėtumo kontrolė – Ribojamosios priemonės Sirijai – Kontrolės apimtis – Priemonės pagrįstumo įrodymas – Kompetentingos Sąjungos institucijos pareiga kilus ginčui įrodyti motyvų, nurodytų dėl atitinkamų asmenų arba subjektų, pagrįstumą
(Europos Sąjungos pagrindinių teisių chartijos 47 straipsnis; Tarybos sprendimo 2013/255/BUSP, iš dalies pakeisto sprendimais (BUSP) 2022/242 ir (BUSP) 2023/1035, priedas; Tarybos reglamentai Nr. 36/2012, 2022/237 ir 2023/1027)
(žr. 36–42 punktus)
Europos Sąjunga – Teisminė institucijų aktų teisėtumo kontrolė – Ribojamosios priemonės Sirijai – Kontrolės apimtis – Ieškovo įtraukimas į prie ginčijamo sprendimo pridėtą sąrašą dėl to, kad jis priklauso Assad arba Makhlouf šeimoms – Visuomenei prieinami dokumentai – Įrodomoji galia
(Europos Sąjungos pagrindinių teisių chartijos 47 straipsnis; Tarybos sprendimo 2013/255/BUSP, iš dalies pakeisto sprendimais (BUSP) 2022/242 ir (BUSP) 2023/1035, priedas; Tarybos reglamentai Nr. 36/2012, 2022/237 ir 2023/1027)
(žr. 43, 46, 47 punktus)
Bendra užsienio ir saugumo politika – Specialios ribojamosios priemonės, taikomos tam tikriems asmenims ir subjektams atsižvelgiant į padėtį Sirijoje – Sprendimas 2013/255/BUSP ir Reglamentas Nr. 36/2012 – Sirijos režimo rėmimo prezumpcija, taikoma Sirijoje veiklą vykdančių įtakingų verslininkų ir Assad arba Makhlouf šeimų narių atžvilgiu – Leistinumas – Sąlygos
(Tarybos sprendimo 2013/255/BUSP, iš dalies pakeisto Sprendimu (BUSP) 2015/1836, 27 straipsnio 1 dalis ir 2 dalies a ir b punktai, taip pat 28 straipsnio 1 ir 2 dalys; Tarybos reglamentas Nr. 36/2012 ir Tarybos reglamento 2015/1828 15 straipsnio 1 dalies a punktas ir 1a dalies b punktas)
(žr. 49–52, 54 punktus)
Bendra užsienio ir saugumo politika – Specialios ribojamosios priemonės, taikomos tam tikriems asmenims ir subjektams atsižvelgiant į padėtį Sirijoje – Sprendimas 2013/255/BUSP ir Reglamentas Nr. 36/2012 – Sirijos režimo rėmimo prezumpcija, taikoma Assad arba Makhlouf šeimų narių atžvilgiu – Leistinumas – Sąlygos – Nuginčijama prezumpcija – Priešingas įrodymas – Vertinimo klaida
(Tarybos sprendimo 2013/255/BUSP, iš dalies pakeisto Sprendimu (BUSP) 2015/1836, 27 straipsnio 1–3 dalys ir 28 straipsnio 1–3 dalys; Tarybos reglamentas Nr. 36/2012 ir Tarybos reglamento 2015/1828 15 straipsnio 1 dalies a punktas, 1a dalies b punktas ir 1b dalis)
(žr. 53, 55–58, 60, 63, 67, 69, 72, 73, 76, 77 punktus)
Deliktinė atsakomybė – Sąlygos – Neteisėtumas – Žala – Priežastinis ryšys – Kumuliacinės sąlygos
(SESV 340 straipsnio antra pastraipa)
(žr. 87 punktą)
Deliktinė atsakomybė – Sąlygos – Pakankamai aiškus Sąjungos teisės pažeidimas – Institucijos vertinimo diskrecija priimant aktą – Akto arba institucijos veiksmų neteisėtumo vertinimas – Būtinybė atsižvelgti į kontekstą ir laiko aplinkybes – Pakankamai akivaizdaus Sąjungos teisės pažeidimo buvimas – Nebuvimas
(SESV 340 straipsnio antra pastraipa; Tarybos sprendimo 2013/255/BUSP, iš dalies pakeisto sprendimais (BUSP) 2022/242 ir (BUSP) 2023/1035, priedas; Tarybos reglamentai Nr. 36/2012, 2022/237 ir 2023/1027)
(žr. 90–93, 99–102 punktus)
Deliktinė atsakomybė – Sąlygos – Neteisėtumas – Pakankamai aiškus Sąjungos teisės pažeidimas – Reikalavimas, kad institucijos padarytų akivaizdų ir sunkų savo diskrecijos ribų pažeidimą – Lėšų įšaldymo priemonės – Institucijų elgesio teisėtumo vertinimas – Įrodymai – Vieši informacijos šaltiniai – Pakankamai akivaizdus įtraukimo į sąrašus materialinių sąlygų pažeidimas – Nebuvimas
(SESV 340 straipsnio antra pastraipa; Tarybos sprendimo 2013/255/BUSP, iš dalies pakeisto sprendimais (BUSP) 2022/242 ir (BUSP) 2023/1035, priedas; Tarybos reglamentai Nr. 36/2012, 2022/237 ir 2023/1027)
(žr. 96, 97 punktus)
Santrauka
Savo sprendimu Bendrasis Teismas panaikino ribojamąsias priemones, kurias Europos Sąjungos Taryba priėmė dėl Shahla Makhlouf, ir, be kita ko, patikslino priklausymo šeimai kriterijaus, įtvirtinto Sprendime 2013/255 (
1
) dėl ribojamųjų priemonių Sirijai, apimtį bei su įrodinėjimo pareiga ir tame sprendime nustatytos prezumpcijos nuginčijimu susijusias taisykles.
Shahla Makhlouf yra viena iš Mohammed Makhlouf – 2020 m. rugsėjo 12 d. mirusio Sirijos pilietybę turėjusio verslininko – dukterų, kurios pavardė buvo įtraukta į asmenų ir subjektų, kuriems taikomos 2011 m. Tarybos nustatytos ribojamosios priemonės Sirijai, sąrašus (
2
).
Ieškovės pavardė į aptariamus sąrašus buvo įtraukta 2022 m. vasario 21 d. (
3
) remiantis šiuo motyvu: „Mohammed Makhlouf duktė [ir] Makhlouf šeimos narė“. Šis įtraukimas buvo pagrįstas priklausymo Assad ir Makhlouf šeimoms kriterijumi, nustatytu Sprendimo 2013/255, iš dalies pakeisto Sprendimu 2015/1836, 27 straipsnio 2 dalies b punkte ir 28 straipsnio 2 dalies b punkte, taip pat Reglamento Nr. 36/2012 (
4
), iš dalies pakeisto Reglamentu 2015/1828, 15 straipsnio 1a dalies b punkte. Šiuo tikslu Taryba rėmėsi 2020 m. rugsėjo 27 d. priimtu Sirijos teismo sprendimu dėl palikimo atsiradimo; ieškovė, kuri yra mirusiojo įpėdinė, to sprendimo neginčijo. Į aptariamus sąrašus įtraukta ieškovės pavardė palikta, be kita ko, 2023 m. gegužės 25 d. (
5
)
Bendrojo Teismo vertinimas
Ieškovės nuomone, vien tik priklausymas Makhlouf šeimai neturėtų pateisinti jai skirtų ribojamųjų priemonių priėmimo. Šiuo klausimu Bendrasis Teismas visų pirma pažymėjo, kad konkretūs įtraukimo į sąrašus kriterijai, susiję su Sprendime 2013/255, iš dalies pakeistame Sprendimu 2015/1836 (
6
), nurodytomis įvairiomis asmenų kategorijomis, yra nepriklausomi nuo tame sprendime apibrėžto bendrojo – ryšių su Sirijos režimu – kriterijaus (
7
). Taigi vien priklausymo vienai iš šių asmenų kategorijų pakanka, kad būtų galima taikyti aptariamas ribojamąsias priemones, ir nereikia pateikti įrodymų apie atitinkamų asmenų teikiamą paramą Sirijos režimui arba jų iš šio režimo gaunamą naudą. Tuo remdamasis Bendrasis Teismas padarė išvadą, kad priklausymo šeimai kriterijus yra objektyvus ir savarankiškas kriterijus, kurio pakanka ribojamųjų priemonių nustatymui „Makhlouf šeimos nariams“ pateisinti. Vis dėlto atitinkami asmenys į aptariamus sąrašus neturi būti įtraukiami, jeigu yra pakankamai informacijos, iš kurios matyti, kad jie nesusiję su Sirijos režimu, nedaro jam jokios įtakos arba nėra susiję su realia ribojamųjų priemonių apėjimo rizika (
8
). Šiuo klausimu Bendrasis Teismas priminė, kad būtent ieškovė, nesutikdama su ginčijamais aktais, turėjo pateikti įrodymų, paneigiančių nuginčijamą ryšio su Sirijos režimu prezumpciją, išplaukiančią iš priklausymo šeimai kriterijaus.
Nagrinėjamu atveju ieškovė nurodė savo tėvą lankiusi tik labai retai, nes yra vos kelis mėnesius trukusios jos motinos ir Mohammed Makhlouf santuokos vaisius, Sirijoje niekada negyveno, o vaikystę praleido Libane su motina. Ji taip pat nurodo, kad įgijo Amerikos pilietybę po to, kai 1990 m. emigravo į Jungtines Amerikos Valstijas, kur mokėsi aukštojoje mokykloje, ir kad šiuo metu ten gyvena su savo sutuoktiniu ir vaikais. Grįsdama savo pareiškimus ji pateikė dokumentų, kurie, Bendrojo Teismo nuomone, tuos pareiškimus patvirtina, nes ieškovės interesų centras šiuo metu yra Jungtinėse Valstijose. Bendrasis Teismas taip pat konstatavo, kad pranešime apie Mohammed Makhlouf mirtį, kuriame nurodyti penkių mirusiojo sūnų ir dviejų dukterų vardai ir pavardės, nepaminėti – nors tai yra įprasta – nei ieškovės, nei jos motinos, kaip buvusios mirusiojo sutuoktinės, vardai ir pavardės. Jis pripažino, kad ieškovės pateikti įrodymai yra nuoseklūs ir patikimi ir kad, vertinant juos kaip visumą, jie teisiniu atžvilgiu pakankamai patvirtina jos teiginius dėl jos nutolimo nuo Makhlouf šeimos. Taigi minėti įrodymai sudaro visumą pakankamai konkrečių, tikslių ir nuoseklių įrodymų, patvirtinančių ryšio su Sirijos režimu nebuvimą ar nutrūkimą, įtakos šiam režimui nebuvimą arba ryšio su realia ribojamųjų priemonių apėjimo rizika nebuvimą. Iš to matyti, kad šiuo klausimu turi būti laikoma, jog ieškovė tinkamai paneigė ryšio su Sirijos režimu prezumpciją, kylančią iš priklausymo šeimai kriterijaus.
Todėl Bendrasis Teismas padarė išvadą, kad ginčijamuose aktuose padaryta vertinimo klaida, ir nusprendė juos panaikinti tiek, kiek jie susiję su ieškove.
(
1
)	2013 m. gegužės 31 d. Tarybos sprendimas 2013/255/BUSP dėl ribojamųjų priemonių Sirijai (OL L 147, 2013, p. 14), iš dalies pakeistas 2015 m. spalio 12 d. Tarybos sprendimu (BUSP) 2015/1836 (OL L 266, 2015, p. 75).
(
2
)	Žr. 2011 m. rugpjūčio 1 d. Tarybos įgyvendinimo sprendimą 2011/488/BUSP, kuriuo įgyvendinamas Sprendimas 2011/273/BUSP dėl ribojamųjų priemonių Sirijai (OL L 199, 2011, p. 74), ir 2011 m. rugpjūčio 1 d. Tarybos įgyvendinimo reglamentą (ES) Nr. 755/2011, kuriuo įgyvendinamas Reglamentas (ES) Nr. 442/2011 dėl ribojamųjų priemonių, atsižvelgiant į padėtį Sirijoje (OL L 199, 2011, p. 33). Mohammed Makhlouf pavardė iš minėtų sąrašų buvo išbraukta 2022 m. vasario 24 d. Tarybos įgyvendinimo sprendimu (BUSP) 2022/306, kuriuo įgyvendinamas Sprendimas 2013/255/BUSP dėl ribojamųjų priemonių Sirijai (OL L 46, 2022, p. 95), ir 2022 m. vasario 24 d. Tarybos įgyvendinimo reglamentu (ES) Nr. 2022/299, kuriuo įgyvendinamas Reglamentas (ES) Nr. 36/2012 (OL L 46, 2022, p. 1).
(
3
)	2022 m. vasario 21 d. Tarybos įgyvendinimo sprendimas (BUSP) 2022/242, kuriuo įgyvendinamas Sprendimas 2013/255/BUSP dėl ribojamųjų priemonių Sirijai (OL L 40, 2022, p. 26), ir 2022 m. vasario 21 d. Tarybos įgyvendinimo reglamentas (ES) 2022/237, kuriuo įgyvendinamas Reglamentas (ES) Nr. 36/2012 dėl ribojamųjų priemonių, atsižvelgiant į padėtį Sirijoje (OL L 40, 2022, p. 6).
(
4
)	2012 m. sausio 18 d. Tarybos reglamentas (ES) Nr. 36/2012 dėl ribojamųjų priemonių, atsižvelgiant į padėtį Sirijoje, kuriuo panaikinamas Reglamentas (ES) Nr. 442/2011 (OL L 16, 2012, p. 1), iš dalies pakeistas 2015 m. spalio 12 d. Tarybos reglamentu (ES) 2015/1828 (OL L 266, 2015, p. 1).
(
5
)	2023 m. gegužės 25 d. Tarybos sprendimas (BUSP) 2023/1035, kuriuo iš dalies keičiamas Sprendimas 2013/255 (OL L 139, 2023, p. 49), ir 2023 m. gegužės 25 d. Tarybos įgyvendinimo reglamentas (ES) 2023/1027, kuriuo įgyvendinamas Reglamentas (ES) Nr. 36/2012 dėl ribojamųjų priemonių, atsižvelgiant į padėtį Sirijoje (OL L 139, 2023, p. 1).
(
6
)	Žr. Sprendimo 2013/255, iš dalies pakeisto Sprendimu 2015/1836, 27 straipsnio 2 dalies b punktą.
(
7
)	Žr. Sprendimo 2013/255, iš dalies pakeisto Sprendimu 2015/1836, 27 straipsnio 1 dalį ir 28 straipsnio 1 dalį.
(
8
)	Žr. Sprendimo 2013/255, iš dalies pakeisto Sprendimu 2015/1836, 27 straipsnio 3 dalį ir 28 straipsnio 3 dalį.